
MARTFŰ VÁROS ÖNKORMÁNYZATA 

KÉPVISELŐ-TESTÜLETÉNEK 
../2016.(……) önkormányzati rendelete

a települési támogatásról szóló 3/2015.(II.27.) önkormányzati rendelet módosításáról
Martfű Város Önkormányzatának Képviselő-testülete Magyarország Alaptörvénye 32. cikk (2) bekezdésében foglalt feladatkörében eljárva, a szociális igazgatásról és szociális ellátásokról szóló 1993. évi III. törvény 1.§ (2) bekezdésében, 25. § (3) b) pontjában, a 26. §-ában, a 32. §. (3) bekezdésében, 45. §-ában, 48. § (4) bekezdésében, 58/B. § (2) bekezdésében és a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdésében és a 131. § (1) bekezdésében kapott felhatalmazás alapján a települési támogatásról szóló 3/2015.(II.27.) önkormányzati rendeletét az alábbiak szerint módosítja:

1. § Martfű Város Önkormányzata Képviselő-testületének a települési támogatásról szóló 3/2015.(II.27.) önkormányzati rendelete (továbbiakban: Rendelet) 3. §-a az „és a köztemetés költségeinek megtérítése alóli mentesítés e rendeletben foglalt hatásköreinek gyakorlását” szövegrészt követően az „az és a köztemetés elrendelését” szövegrésszel egészül ki. 
2. § A Rendelet 12. § (1) bekezdésének a „- de legfeljebb a 23. életév betöltéséig -, ha a tanulmányi átlaga a „jó rendűt” (3,75) meghaladja.” szövegrész helyébe a - de legfeljebb a 25. életév betöltéséig -, ha a tanulmányi eredménye a 3,00 átlagot eléri.” szövegrész kerül.
Záró rendelkezések

3. §. A rendelet kihirdetését követő napon lép hatályba, és hatályba lépését követő napon hatályát veszti. 

Indokolás

a települési támogatásról szóló 3/2015.(II.27.) önkormányzati rendelet módosításáról
szóló …./2016.(…..) önkormányzati rendelethez

1. §-hoz: 

A szociális igazgatásról és szociális ellátásokról szóló 1993. évi III. törvény 48. § (1) bekezdése módosult, mely szerint az elhunyt közköltségen történő eltemettetéséről a törvényi feltételek megléte esetén a haláleset helye szerint illetékes önkormányzat képviselő-testülete gondoskodik. 

A módosítás előtt erről az ellátásról a polgármester – önkormányzati hatáskörben – gondoskodott. 

A módosítást a helyi rendeletünkben is át kell vezetni a hatáskör átruházásának rögzítésével. 

2. §-hoz: 
A köznevelési törvényben meghatározottak szerint minden gyermek tanköteles és a szülő kötelessége, hogy biztosítsa gyermeke tankötelezettségének vagy fejlesztő felkészítésben való részvételi kötelezettségének teljesítését, valamint a tankötelezettség az új rendelkezések szerint annak a tanévnek a befejezéséig tart, amelyikben a tanuló betölti a tizenhatodik életévét, az új életkori határok az iskolában a köznevelési törvény szerint:
60. § (2) „A tanuló attól az évtől kezdődően, amelyben

a) nyolc évfolyamos általános iskola esetén tizenhetedik,
b) gimnázium és szakképző iskola esetén huszonötödik
életévét betölti, kizárólag felnőttoktatásban kezdhet új tanévet.”

Mivel a középfokú intézményekben az iskolarendszerű oktatásban 25 éves korig van lehetőség tanulmányok folytatására, így követve a jogszabályi változásokat, a korhatárt célszerű a rendeletünkben módosítani. 

Ezen kívül, mivel a szociálisan rászoruló tanulók támogatását célzó ellátásról van szó, indokolt a tanulmányi előmenetelre vonatkozó feltétel meghatározásának módosítása, amely nagyobb körben adna lehetőséget a támogatás igénybevételére.  

Hiszen nem csak az oktatás időtartama alatt folyósítandó pénzbeli támogatás kell, hogy célja legyen ennek a támogatási formának, hanem a valóban nehéz helyzetben élő családok gyermekei számára segítséget kell, hogy nyújtson a szakmai végzettség megszerzésére. 

A hátrányos helyzetű diákok esetében óriási jelentőségű lehet, hogy szakmát szerezzenek, elősegítve azt, hogy a továbbtanulást nem vállalók a tanulmányaik befejezését követően elhelyezkedhessenek. 

Ezért a tanulmányi átlag 3,75-ről 3,00-ra való módosítása lenne indokolt, mert egy gyengébb képességű, de a szakmai végzettségért azért tenni akaró, szociálisan rászoruló diák támogatása éppen olyan fontos kell, hogy legyen, mint a jó képességű tanulók ösztönzése.

Hosszútávon minden szempontból hasznosabb, ha nem eleve a segélyre berendezkedő munkanélkülivé váló fiatalokat, hanem szakmával rendelkező, önmagát és családját ellátni képes generációt segítünk ezzel hozzá a céljaik megvalósításához.

Ezért indokolt, hogy a települési támogatásról szóló helyi rendeletünket módosítsuk a fentieknek megfelelően.

3. § hoz: 
A hatályba léptető és hatályon kívül helyező rendelkezéseket tartalmaz.
Hatásvizsgálat

a települési támogatásról szóló 3/2015.(II.27.) önkormányzati rendelet módosításáról
szóló …./2016.(…..) önkormányzati rendelethez

1. Társadalmi-gazdasági, költségvetési hatása:
Nagyobb körben ad lehetőséget a szociálisan rászorult családok esetében a szociális ösztöndíj igénybevételére, valamint a korhatár meghatározása igazodik a magasabb szintű jogszabályban foglaltakhoz. 
2. Környezeti és egészségi hatása, következményei:

A rendelet-tervezetnek környezeti és egészségi hatása nincs.

3. Adminisztratív terheket befolyásoló hatás:

A rendeletmódosítás adminisztratív többlet terhet nem jelent. 
4. A jogszabály megalkotásának szükségessége, a jogalkotás elmaradásának várható következményei: 

A módosítás elmaradása esetén az új ösztöndíj rendszer bevezetése nem lenne biztosítható. 
A köztemetésre vonatkozó rendelkezés a hatáskör átruházásával az ügyintézés gyorsaságát szolgálja. 

5. A jogszabály alkalmazásához szükséges személyi, szervezeti, tárgyi és pénzügyi feltételek:

Rendelkezésre állnak.

6.
A rendelet megalkotásának elmaradása esetén várható következmények:
A jogszabályi rendelkezéseknek történő megfelelés elmaradása. 

Martfű, 2016. június 6. 

